HR
4.10.2022.
Službeni list Europske unije
L 256/5
PROVEDBENA ODLUKA KOMISIJE (EU) 2022/1847 оd 28. rujna 2022. o zahtjevu za registraciju europske građanske inicijative pod nazivom „Posvetimo se posebnim poteškoćama u učenju na razini EU-a” u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2022) 6901) (Vjerodostojan je samo tekst na engleskom jeziku)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) 2019/788 Europskog parlamenta i Vijeća od 17. travnja 2019.
o građanskoj inicijativi (1), a posebno njezin članak 6. stavke 2. i 3.,
budući da:
(1)
Komisiji je 1. kolovoza 2022.
podnesen zahtjev za registraciju europske građanske inicijative pod nazivom „Posvetimo se posebnim poteškoćama u učenju na razini EU-a”.
(2)
Organizatori inicijative naveli su da su njezini ciljevi sljedeći: „Cilj je ove inicijative osobama s posebnim poteškoćama u učenju (tj. disleksijom, diskalkulijom, disgrafijom) olakšati pristup obrazovanju.
Učenici s takvim poteškoćama suočeni su s problemima u obrazovanju zbog nepoznavanja tog problema, nedostatka nastavnih materijala i nepoštenih uvjeta polaganja ispita.
Iako se države članice pojedinačno bave tim pitanjem, njihovi se pristupi razlikuju zbog neujednačenih definicija poteškoća u učenju te različitih metoda otkrivanja i pomoći.
Stoga se postupanje prema učenicima može razlikovati među državama članicama, što im može ugroziti slobodu kretanja, a to može utjecati na njihovo obrazovanje i integraciju u društvo.
Od Komisije tražimo da na temelju članka 165. stavka 4. druge alineje UFEU-a predstavi prijedlog preporuke Vijeća sa zajedničkim smjernicama nacionalnim vladama o tome kako otkrivati i rješavati problem poteškoća u učenju.
Bolja integracija osoba s poteškoćama u učenju u obrazovni sustav bila bi važan korak prema jednakim mogućnostima za sve građane EU-a.”
(3)
U prilogu inicijativi navedene su detaljnije informacije o predmetu, ciljevima i pozadini inicijative, odnosno navedeni su i objašnjeni razlozi za potporu inicijativi.
U tom se prilogu ističu sljedeće tri točke inicijative: 1. njome se može pokazati raširenost tog problema i potreba za njegovim rješavanjem na europskoj razini, 2. budući da Komisija raspolaže timom stručnjaka i širom slikom o zakonodavstvu država članica, ona može pridonijeti istraživanju posebnih poteškoća u učenju, koje bi se prvenstveno trebalo baviti uspostavljanjem jedinstvene europske definicije poteškoća u učenju i definiranjem kompenzacijskih mjera te 3. inicijativom se može pokazati važnost novih tehnologija u olakšavanju procesa učenja za učenike s poteškoćama u učenju.
(4)
Dodatni dokument priložen inicijativi sadržava komparativnu studiju o disleksiji u Europi.
(5)
S obzirom na to da je opći cilj inicijative osobama s poteškoćama u učenju olakšati pristup obrazovanju razvojem kvalitetnog obrazovanja i poticanjem suradnje među državama članicama te, eventualno, pomaganjem i dopunjavanjem djelovanja država članica uz puno poštovanje njihove nadležnosti za nastavni sadržaj i ustroj obrazovnih sustava, Komisija je nadležna podnijeti prijedlog pravnog akta na temelju članka 165.
Ugovora o funkcioniranju Europske unije (UFEU).
(1) SL L 130, 17.5.2019., str.
55.